Niekoľko informácií o detskej enuréze

Dagmar Kopčanová, Výskumný ústav detskej psychológie a patopsychológie, Bratislava

Ak sa u dieťaťa nad 5 rokov vyskytuje mimovoľné vyprázdňovanie močového mechúra, ktoré nie je spojené so žiadnou primárnou psychickou poruchou, či anatomickou alebo funkčnou anomáliou obličiek a močových ciest, hovoríme, že trpí pomočovaním - enurézou.

•	Enuréza patrí medzi časté stresujúce faktory, ktoré negatívne ovplyvňujú osobnosť dieťaťa. Neriešený problém môže veľakrát vyústiť až do „rodinného trápenia“. Preto ho netreba bagatelizovať, ale čím skôr začať riešiť.

•	Uvedená diagnóza môže mať okrem organických svoje príčiny aj vo vážnych  psychických faktoroch, traumách a pod.

•	Enurézu u dieťaťa netreba podceňovať a vyčkávať na jeho ústup, pretože sa za ňou môže skrývať závažné organické alebo funkčné poškodenie, čo by mal posúdiť lekár špecialista. 

•	Enuréza síce neohrozuje priamo zdravie dieťaťa, ale negatívne vplýva na jeho osobnostný, psychický a emocionálny vývin.

•	Obmedzuje dieťa i rodinu v rôznych aktivitách (školy v prírode, letné tábory, dovolenky, prenocovanie u známych či príbuzných a pod.) a vedie k sociálnej izolovanosti dieťaťa. 

•	Nezanedbateľné sú aj ekonomické dopady na rodinný rozpočet (pranie bielizne, spotreba elektrickej energie, znehodnotenie posteľnej bielizne a pod.). 

•	Enuréza vyžaduje pozornú a komplexnú diagnostiku a vysoko individuálny prístup k dieťaťu. Zároveň je dôležitá úzka spolupráca dieťaťa, jeho rodiny, pedagógov, psychológov a ďalších špecialistov.  

Viac informácií môžu rodičia alebo pedagógovia získať telefonicky na Mokrej linke Spoločnosti pre enurézu SEN alebo priamo kontaktovať odborníka v Enuretických centrách Spoločnosti pre enurézu (0904 394 736, www.enurezis.sk).